**Návrh Všeobecne záväzného nariadenia Bratislavského samosprávneho kraja č. .../2022 o bližších podmienkach poskytovania finančného príspevku neverejným poskytovateľom poskytujúcim sociálne služby v súlade so zákonom č. 448/2008 Z. z. o sociálnych službách a o zmene a doplnení zákona
č. 455/1991 Zb. o živnostenskom podnikaní (živnostenský zákon) v znení neskorších predpisov**

Bratislavský samosprávny kraj na základe ustanovenia § 8 zákona č. 302/2001 Z.z. o samospráve vyšších územných celkov (zákon o samosprávnych krajoch) v znení neskorších predpisov (ďalej len „zákon o samosprávnych krajoch“) **zverejňuje** na Úradnej tabuli Úradu Bratislavského samosprávneho kraja **návrh Všeobecne záväzného nariadenia Bratislavského samosprávneho kraja č. .../2022 o bližších podmienkach poskytovania finančného príspevku neverejným poskytovateľom poskytujúcim sociálne služby v súlade so zákonom č. 448/2008 Z. z. o sociálnych službách a o zmene a doplnení zákona
č. 455/1991 Zb. o živnostenskom podnikaní (živnostenský zákon) v znení neskorších predpisov.**

V zmysle § 8 ods. 4 zákona o samosprávnych krajoch môžu fyzické osoby a právnické osoby uplatniť pripomienku k návrhu všeobecne záväzného nariadenia v písomnej forme, elektronicky alebo ústne
do zápisnice na úrade. Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá a musí byť odôvodnená, inak na pripomienku nemusí navrhovateľ všeobecne záväzného nariadenia prihliadať. Na ostatné podnety (názory, námety a odporúčania) nemusí navrhovateľ všeobecne záväzného nariadenia prihliadať, a to najmä vtedy, ak nie sú zdôvodnené.

Pripomienku v súlade s vyššie uvedeným možno podať:

**- v písomnej forme** na adrese:

Úrad Bratislavského samosprávneho kraja

Odbor sociálnych vecí

Sabinovská 16

P.O.BOX 106

820 05 Bratislava 25,

**- elektronicky** na adrese marica.sikova@region-bsk.sk

**- ústne do zápisnice na úrade** na adrese:

Úrad Bratislavského samosprávneho kraja

Odbor sociálnych vecí

Sabinovská 16

820 05 Bratislava 25.

**Dátum vyvesenia návrhu všeobecne záväzného nariadenia: 06.06.2022**

**Lehota na uplatnenie pripomienok k návrhu všeobecne záväzného nariadenia: 15.06.2022**

**Všeobecne záväzné nariadenie**

**Bratislavského samosprávneho kraja**

**č. .../2022**

**zo dňa 24. 06. 2022**

**o bližších podmienkach poskytovania finančného príspevku neverejným poskytovateľom poskytujúcim sociálne služby v súlade so zákonom
č. 448/2008 Z. z. o sociálnych službách a o zmene a doplnení zákona
č. 455/1991 Zb. o živnostenskom podnikaní (živnostenský zákon) v znení neskorších predpisov**

Zastupiteľstvo Bratislavského samosprávneho kraja podľa § 8 ods. 1 a § 11 ods. 2 písm. a) zákona
č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a podľa § 75, § 77, § 78 a § 81 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov sa uznieslo na tomto všeobecne záväznom nariadení:

**§ 1**

**Predmet úpravy**

Toto všeobecne záväzné nariadenie (ďalej len „nariadenie“) upravuje bližšie podmienky poskytovania finančného príspevku, ktorý môže Bratislavský samosprávny kraj zo svojho rozpočtu poskytovať na príslušný rozpočtový rok neverejným poskytovateľom poskytujúcim sociálne služby v súlade so zákonom č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“).

**§ 2**

**Bližšie podmienky poskytovania finančného príspevku**

1. Bratislavský samosprávny kraj (ďalej len „BSK“) môže neverejnému poskytovateľovi sociálnej služby (ďalej len „neverejný poskytovateľ“) poskytovať na príslušný rozpočtový rok finančný príspevok na prevádzku poskytovanej sociálnej služby (ďalej len „FPP“) alebo finančný príspevok pri odkázanosti fyzickej osoby na pomoc inej fyzickej osoby pri úkonoch sebaobsluhy (ďalej len „FPO“), ak:

1. je zapísaný v Registri sociálnych služieb,
2. neposkytuje sociálnu službu s cieľom dosiahnuť zisk,
3. poskytuje sociálnu službu vo verejnom záujme,
4. sociálna služba na území BSK chýba alebo je nedostatková,
5. doručil BSK zmluvy o poskytovaní sociálnej služby uvedenej v § 34, § 37 až § 39 zákona o sociálnych službách alebo doručil zoznam osôb s uvedením osobných údajov uvedených
v § 94c ods. 3 písm. a) až c) zákona o sociálnych službách, ktorým sociálnu službu poskytuje alebo poskytol v zmysle § 46, § 52 alebo § 53 zákona o sociálnych službách,
6. má vysporiadané finančné vzťahy so štátnym rozpočtom,
7. nie je voči nemu vedené konkurzné konanie, nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku,
8. nie je voči nemu vedený výkon rozhodnutia,
9. neporušil v predchádzajúcich troch rokoch zákaz nelegálneho zamestnávania podľa osobitného predpisu[[1]](#footnote-2)),
10. nemá evidované nedoplatky voči daňovému úradu, colnému úradu, nemá evidované nedoplatky na poistnom na sociálne poistenie a zdravotné poisťovne neevidujú voči nemu pohľadávky po splatnosti na poistnom na verejné zdravotné poistenie,
11. nemá právoplatne uložený trest zákazu prijímať dotácie alebo subvencie,
12. nemá právoplatne uložený trest zákazu prijímať pomoc a podporu poskytovanú z fondov Európskej únie.

2. BSK môže na základe písomnej žiadosti neverejného poskytovateľa poskytovať FPP pri splnení podmienok uvedených v § 2 ods. 1 tohto nariadenia, ak neverejný poskytovateľ poskytuje sociálnu službu:

1. v zmysle § 46 zákona o sociálnych službách, sprostredkovanie osobnej asistencie,
2. v zmysle § 52 zákona o sociálnych službách, monitorovanie a signalizácia potreby pomoci,
3. v zmysle § 53 zákona o sociálnych službách, krízová pomoc poskytovaná prostredníctvom telekomunikačných technológií.

3. BSK môže na základe písomnej žiadosti neverejného poskytovateľa poskytovať FPO pri splnení podmienok uvedených v § 2 ods. 1 tohto nariadenia, a ak:

1. neverejný poskytovateľ poskytuje sociálnu službu v zariadení podporovaného bývania, v rehabilitačnom stredisku, v domove sociálnych služieb, v špecializovanom zariadení,
2. finančný príspevok na poskytovanie sociálnej služby v zariadeniach podmienených odkázanosťou neverejnému poskytovateľovi na príslušný rozpočtový rok neposkytlo Ministerstvo práce, sociálnych vecí a rodiny Slovenskej republiky (ďalej len „MPSVR SR“) z dôvodu, že:

1. neverejný poskytovateľ začal sociálnu službu uvedenú v § 2 ods. 3 písm. a) tohto nariadenia poskytovať v období od 1. januára do 30. septembra príslušného rozpočtového roka, v dôsledku čoho nemohol doručiť na MPSVR SR žiadosť v lehote stanovenej v § 78b ods. 2 zákona o sociálnych službách alebo

2. neverejný poskytovateľ zvýšil počet miest v zariadení oproti stavu uvedenému v žiadosti predloženej MPSVR SR podľa § 78b zákona o sociálnych službách,

1. FPO neverejnému poskytovateľovi na príslušný rozpočtový rok neposkytla obec.

4. Poskytovanie sociálnej služby neverejným poskytovateľom vo verejnom záujme je poskytovanie sociálnej služby prijímateľovi sociálnej služby, ktorý je na sociálnu službu odkázaný a poskytovanie sociálnej služby neverejným poskytovateľom je v súlade s koncepciou rozvoja sociálnych služieb BSK.

5. Splnenie podmienok uvedených v § 2 ods. 1 písm. f) až l) tohto nariadenia neverejný poskytovateľ preukazuje čestným vyhlásením.

6. BSK môže poskytnúť FPP alebo FPO neverejnému poskytovateľovi len na základe písomnej žiadosti neverejného poskytovateľa a splnenia všetkých požadovaných podmienok tohto nariadenia.

7. Písomnú žiadosť doručí neverejný poskytovateľ BSK:

1. v  tlačenej podobe poštou na adresu sídla BSK alebo do podateľne Úradu BSK alebo
2. elektronicky podľa zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente).

Za deň doručenia žiadosti v tlačenej podobe poštou sa považuje deň doručenia žiadosti na poštový úrad.

8. Písomnú žiadosť o poskytnutie FPP alebo FPO spolu s čestným vyhlásením preukazujúcim splnenie podmienok uvedených v § 2 ods. 1 písm. f) až l) tohto nariadenia neverejný poskytovateľ podáva v priebehu rozpočtového roka, najneskôr do 30. septembra príslušného roka.

9. FPP alebo FPO nie je možné poskytnúť spätne, ale najskôr odo dňa účinnosti zmluvy o poskytovaní FPP alebo zmluvy o poskytovaní FPO uzatvorenej medzi BSK a neverejným poskytovateľom.

10. V zmluve o poskytovaní FPP alebo v zmluve o poskytovaní FPO uzatvorenej medzi BSK a neverejným poskytovateľom budú rozpracované bližšie podmienky a dôvody poskytnutia, zastavenia a vrátenia FPP alebo FPO.

11. Neverejný poskytovateľ nemá právny nárok na poskytnutie FPP ani na poskytnutie FPO. BSK neverejnému poskytovateľovi poskytuje FPP alebo FPO maximálne do vyčerpania sumy vyčlenenej na tento účel v rozpočte BSK schválenom na príslušný rozpočtový rok.

**§ 3**

**Prechodné ustanovenie**

Právne vzťahy založené na základe žiadosti o poskytnutie FPP a finančného príspevku na poskytovanie sociálnej služby v zariadeniach podmienených odkázanosťou podaných podľa Všeobecne záväzného nariadenia Bratislavského samosprávneho kraja č. 1/2018 zo dňa 26.01.2018 o bližších podmienkach poskytovania finančného príspevku neverejným poskytovateľom poskytujúcim sociálne služby v súlade so zákonom č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej aj „doterajšie nariadenie") a právne vzťahy založené pred účinnosťou tohto nariadenia, ako aj  nároky z nich vzniknuté, sa posudzujú podľa doterajšieho nariadenia.

**§ 4**

**Zrušovacie ustanovenia**

Zrušuje sa Všeobecné záväzné nariadenie Bratislavského samosprávneho kraja č. 1/2018
zo dňa 26.01.2018 o bližších podmienkach poskytovania finančného príspevku neverejným poskytovateľom poskytujúcim sociálne služby v súlade so zákonom č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

**§ 5**

**Platnosť a účinnosť**

1. Toto nariadenie bolo schválené Zastupiteľstvom BSK dňa .........., uznesením č. ........ .

2. Toto nariadenie nadobúda platnosť dňom vyhlásenia, a to jeho vyvesením na úradnej tabuli BSK.
 Zároveň sa zverejňuje na webovom sídle BSK.

3. Toto nariadenie nadobúda účinnosť 15. dňom od jeho vyvesenia na úradnej tabuli BSK.

Bratislava, dňa .........2022

Mgr. Juraj Droba, MBA, MA

 predseda

 Bratislavského samosprávneho kraja

1. Zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov [↑](#footnote-ref-2)